בס"ד, אור לה' בכסלו תשפ"ה

בבא בתרא דף קס"ד, אבק לשון הרע[[1]](#footnote-1)

**א. פתיחה – חומרת איסור לשון הרע**

1. **בבא בתרא, דף קס"ד:** "אמר רב עמרם אמר רב, שלש עבירות אין אדם ניצול מהן בכל יום: הרהור עבירה, ועיון תפלה, ולשון הרע. לשון הרע סלקא דעתך? אלא, אבק לשון הרע".
2. **מהרש"א שם:** "קחשיב הכא ג' עבירות הללו כוללים הא' מצד ממון והאחד מצד הגוף והאחד מצד הנשמה הגזל עבירת הממון העריות עבירת הגוף לשון הרע הוא הדבור מעבירת הנשמה".
3. **גיטין, דף נ"ז:** "והיינו דא"ר אלעזר: בשוט לשון תחבא - בחירחורי לשון תחבא".
4. **רש"י שם:** "והיינו דאמר רבי אלעזר - הא דאמרינן לעיל שעל ידי לשון הרע חרב הבית ונהרגו כמה רבבות".
5. **חידושי אגדות המהר"ל שם:** "והנה תראה כי תחלת הגזירה שנגזר חורבן בית אלקינו היה ע"י חטא הלשון הוא חטא המרגלים שהוציאו דבת הארץ, ועתה על ידי לשון הרע נפרע מהם. ויש לך לדעת, כי בדבר זה שאמר בשוט לשון תחבא, גלה לך דבר נפלא מאוד, שלא היה ראוי לצאת לפעל חורבן בית אלקינו כי אם על ידי הלשון, כי אין לך מחריב ומשחית רק הלשון, כי הלשון שהוא אל הנפש המדברת אשר הוא שכלי - הוא מחריב בית המקדש שהוא קדוש, לכך א"י הקדושה חרב בשביל לשון הרע".
6. **גבורת ארי, יומא דף נ"ג:** "והא דמבקש דלא יעדו עביד שולטן בתר קטורת נראה לי משום דאמרינן בפרק קמא: מקדש שני חרב מפני שנאת חנם ודבר הגורם לה הוא לשון הרע, משום הכי אחר קטורת שמכפר על לשון הרע מתפלל דלא יעדו עבד שולטן על ידי גלות וחורבן הבית".
7. **חפץ חיים, פתיחה להלכות לשון הרע ורכילות:** "באהבת השם יתברך את עמו ישראל וחפץ מאוד בטובתם עד שקראם בשם בנים, לפיכך הרחיקם מכל המידות רעות ובפרט מלשון הרע ורכילות ... וכמה רעות עצומות שנסבו על ידי המידה המגונה הזאת, כמו שידוע שחטא הנחש היה העיקר על ידי לשון הרע ... וגם שעיקר סיבת ירידת ישראל למצרים היתה לכתחילה על ידי זה ... ועוד כל סיבת גלותנו עתה הוא העיקר רק בשביל מעשה המרגלים ... ועוד כמה רעות עד אין מספר השיגונו על ידי חטא החמור הזה".
8. **ליקוטי מוהר"ן, תניינא תורה ב':** "וצריך ליתנו סמוך לפתח (שבת כא ע"ב), בחי' פתחי פיך (מיכה ז), היינו הדיבור. כי האמת מאיר בהדיבור כנ"ל, בבחי' (תהלים קיט) פתח דבריך יאיר. ואזי נמשך השמחה של שבת לששת ימי החול, ע"י לשון הקודש, שהוא שלימות הדיבור. וזה בחי' חנוכה, חנו כה. בחי' שבת נייחא, שבו מקושר לשון הקודש, שהוא בחי' כה תברכו בלשון הקודש".

**ב. "אין אדם ניצול בכל יום"**

1. **מהרש"א לעיל שם:** "ג' עבירות אין אדם ניצול מהם בכל יום כו'. יש לדקדק דמשמע לשנא דאי אפשר להנצל מג' עבירות אלו וא"כ מאי עבירה שייך בהו?! ונראה לומר ... דאין אדם ניצול מהם כו' דהיינו העומד בשם "אדם" המונח לו ואינו מדמה עצמו למלאך כי הוא נקרא אדם ע"ש אפר דם מרה ... אבל האיש הזוכה ומדמה עצמו במעשיו למלאך ה' יוכל שפיר להנצל מג' עבירות אלו ושייך בהו לשון עבירה".
2. **הקדמת החפץ חיים, בהגה"ה:** "וידעתי גם ידעתי כי ימצאו אנשים אשר ירצו להמעיט את מעלת הלימוד בענין זה, ויתלו עצמן במאמר חז"ל "מוטב שיהיו שוגגין ואל יהיו מזידין". אך באמת הדין איתי משני צדדים: א. בדבר המפורש בתורה אין אומרים מוטב וכו' ... אלא ודאי דהתורה ירדה לסוף דעת האדם, שבכוחו להיות נזהר מזה העוון, דאי לאו הכי אין הקדוש ברוך הוא בטרוניה עם בריותיו, וכאשר יתבונן בזה, יהיה לו בוודאי לתועלת גדולה להינצל מעוון זה. ב. עוד ימצא תועלת גדולה מלימוד עניינים אלו, שעל ידי זה לא יהיה דבר זה בעיניו כהפקר, ואז אפילו אם יהיה חס ושלום נכשל בזה לפרקים, איננו בכלל "בעלי לשון הרע".
3. **הקדמת החפץ חיים, שם:** "ואם רואה היצר הרע שבאלו עניינים לא ינצח לאדם, הוא מרמה אותו בהיפך, שמחמיר עליו כל כך בעניין לשון הרע עד שמראה לו שהכל נכנס בכלל לשון הרע, ואם כן אי אפשר לחיות חיי תבל בעניין זה, אם לא שיפרוש לגמרי מענייני העולם".
4. **הרב אשר וייס, מנחת אשר ויקרא:** "ועוד טעות גדולה בינינו, המקשה עד מאוד לעלות במעלות הסולם של שמירת הלשון. חושבים אנו, שעבודה זו תחילתה וסופרה בשמירת הפה והלשון; ולא היא. כי תחילת עבודה זו ועיקרה בעין טובה וברוח נמוכה. עיקר עבודה זו בליבו של אדם היא, ולא רק בפיו. עיקרה של עבודה זו לראות "במעלות חבירנו ולא בחסרונם" (כלשון ר' אלימלך מליז'נסק בתפילתו הידועה). בעל העין הרעה, בעל הרוח הגבוהה המלאה בזעף ובתרעומת על כל אחד ואחד, הרואה בחסרונו של כל אחד ואחד וב"מעלותיו" שלו - קשה יהיה לו מאוד מאוד לשמור את פיו ולשונו. ליבו הרע יכריחנו לדבר סרה על חביריו בפירוש או ברמז. לא כן בעל העין הטובה והרוח הנמוכה, הלא תיגעל נפשו הטהורה בלשון הרע וברכילות! וכי מה לשון הרע יש לו לדבר כשאינו רואה אלא בטובתן של ישראל?!".

**ג. אבק לשון הרע**

1. **קידושין, דף כ' (סוכה, דף מ'):** "דתניא, רבי יוסי ברבי חנינא אומר: בא וראה כמה קשה אבקה של שביעית".
2. **רש"י שם:** "אבקה של שביעית - איסור הקל שבה העושה סחורה בפירותיה דהוה ליה לאו הבא מכלל עשה לאכלה (ויקרא כה) ולא לסחורה".
3. **בבא מציעא, דף ס"א:** "עד כאן רבית קצוצה, מכאן ואילך אבק רבית. אמר רבי אלעזר: רבית קצוצה - יוצאה בדיינין, אבק רבית - אינה יוצאה בדיינין".
4. **רמב"ם מלוה ולוה, ד':** "אבל אבק ריבית שהוא מדבריהם אינו גובה מן הלוה למלוה ואין מחזירין אותו מן המלוה ללוה ... וכל אבק רבית אינה אסורה אלא מדבריהם".
5. **בבא בתרא, דף קס"ד:** "אמר רב יהודה אמר רב: רוב בגזל, ומיעוט בעריות, והכל בלשון הרע. בלשון הרע סלקא דעתך? אלא, אבק לשון הרע".
6. **יד רמ"ה, שם:** "אבק לשון הרע כדרב דימי ללמדך שצריך אדם להזהר מהן יתר מדאי שאם לא נזהר אי אפשר שלא יבוא בהן לידי מכשול".
7. **רמב"ם דעות, ז' ד':** "ויש דברים שהן אבק לשון הרע, שזה גורם להם שיספרו בגנותו".
8. **שערי תשובה לרבינו יונה[[2]](#footnote-2), שער ג' רכ"ו:** "ואמרו, כי ענין אבק לשון הרע כאשר יסבב האדם בדבריו שיספרו בני אדם לשון הרע".
9. **חפץ חיים, הלכות לשון הרע, כלל ט' בהגה"ה:** "וקשה לי למה כתבו על זה דהוא אבק לשון הרע, הלא בלאו הכי יש על זה לכאורה לאו דאורייתא של לפני עור לא תתן מכשול?! ... ויש לתרץ קושייתנו, דלכך כתבו על זה רק האיסור דאבק לשון הרע, דרצו לכלול בזה אפילו באופן דבלאו דידיה אפשר שהיו באים גם כן ללשון הרע, ובזה לא שייך לפני עור".
10. **פנים יפות (לבעל ההפלאה), פרשת וישלח:** "ויותר יעקב לבדו ויאבק איש עמו [לב, כה], פירוש רש"י שהוא שרו של עשיו. ויש לפרש ענין מלחמה זאת לפי ששרו של עשיו הוא היצה"ר ומלחמת יצה"ר הוא להחטיא את האדם, ויש לפרש לשון ויאבק מפני שלא היה יכול להחטיאו בעבירה עצמה אלא באבק עבירה, כמשחז"ל [ב"ב קסה. סוכה מ ב] אבק לה"ר אבקה של שביעית וכיוצא בהן, והיינו שאחז"ל [חולין צא א] שהעלו אבק עד כסא כבוד".

**ד. דברי שבח על חבירו**

1. **בבא בתרא, דף קס"ד:** "דתני רב דימי אחוה דרב ספרא: לעולם אל יספר אדם בטובתו של חבירו, שמתוך טובתו בא לידי רעתו".
2. **רשב"ם שם:** "בא לידי רעתו - לידי גנותו מתוך שמרבין בשבחו מזכירין שם גנות שבו".
3. **רבינו גרשום, שם:** "בא לידי רעתו - כשמשבחו כל כך מפשפשין אחריו עד שאומר ממנו דבר גנאי".
4. **רמב"ם דעות, שם:** "וכל המספר בטובת חבירו בפני שונאיו הרי זה אבק לשון הרע שזה גורם להם שיספרו בגנותו, ועל זה הענין אמר שלמה מברך רעהו בקול גדול בבקר השכם קללה תחשב לו, שמתוך טובתו בא לידי רעתו".
5. **שערי תשובה שם:** "והנה אנחנו צריכים לבאר המאמר הזה, כי ידוע הדבר כי מן המדות הנאות לספר בשבח החכמים והצדיקים, כמו שנאמר (משלי כה, כז): "וְחֵקֶר כְּבֹדָם כָּבוֹד", ואמרו על האויל שאינו מדבר בשבחו של עולם?! אבל זאת תכונת הענין הזה, כי אין לספר בטובת האדם זולתי בד בבד, רוצה לומר: כאשר ידבר איש אל רעהו, ולא בקהל עם ובמושב רבים, עד אשר יודע אליו כי אין במעמד ההוא שונא ומקנא לאיש אשר ידבר טוב עליו, ואם יחפוץ לשבח אדם אשר כבר הוחזק לבני עמו ונודע אשר הוא אדם כשר ולא תמצא בו רעה ואשמה, גם על פני שונא ומקנא יש לשבחו, כי לא יוכל לגנותו, ואם יגנהו ידעו הכל אשר פיו דיבר שוא, ותהי לשונו מוקש לנפשו".
6. **מגן אברהם, קנ"ו ס"ק ב':** "וכל המספר בטובת חבירו בפני שונאיו ה"ז אבק לה"ר שהוא גורם להם שיספרו בגנותו אבל בפני אוהביו מותר. אכן רש"י [נדצ"ל: רשב"ם] פי' לא יספר יותר מדאי בטובתו דמתוך שמספר ומונה מדותיו א"א שלא יבא לידי גנותו (הגהות מיימונית על הרמב"ם, שם). וצ"ע דבב"ב דף קס"ד איתא שהיה אומר כמה נאה כתב זה וא"ל ר"ש לאו אנא כתביה אלא יהודה חייטי' וא"ל כלך מלה"ר".
7. **שיטה מקובצת בבא בתרא, שם:** "לעולם אל יספר אדם בטובתו של חבירו. ונראה לי באדם שמקצת מעשיו מתוקנים ומקצתם לא איירי. אי נמי אפילו במי שרוב מעשיו מתוקנים קאמר שלא יספר יותר מדאי בשבחו. שיטה לא נודעת למי".
8. **שו"ת חתם סופר, ו' נ"ט (בעניין כתיבת תארים מופלגים על תלמידי חכמים[[3]](#footnote-3)):** "ע"כ נראה לע"ד דצריך לשום לב בלא"ה הא לספר בשבח הצדיקי' הוא מצוה גדולה וא"כ אמאי ניחוש נבוא ליד גנותו הא מצוה בעידנא דעסיק בה מגינא ומצלי ואמאי לא יהי' המספר בשבחו בטוח מלבוא לידי גנותו?! ...על כן נראה לי דוקא התם דאוקמי' במילי דעלמא בשבח יופי הכתיבה דאמר יהודה חייטא כתבי', בהא חשש רבי ללה"ר שיבוא לידי גנותו. אבל אה"נ אם ישבח את הצדיק בצדקתו וחכמתו כמו שהי' רגילי' חז"ל משבח לי' ר' פלוני לר' פלוני דאדם גדול הוא כיון דמצוה הוא מגינות היא עליו שלא יבוא לספר בגנותו".
9. **חידושי אגדות למהר"ל בבא בתרא, שם:** "אבל שבח שלא יבא באותו דבר עצמו לשון הרע אינו אסור, ובזה יתורץ הא דאמרי' (אבות פ"ב) חמשה תלמידים הי' לר' יוחנן בן זכאי הוא הי' מונה שבחן והרי אסור לספר בשבחו של חבירו אלא כמו שאמרנו".
10. **מהרש"א שם:** "וע"כ נראה לומר דה"פ שמתוך טובתו זו בעצמה שמספר הוא בא לידי רעתו ... אבל בגוונא אחרינא מצוה הוא לספר בטובתו של חבירו".
11. **ויקרא, י"ט ט"ז:** "לֹא תֵלֵךְ רָכִיל בְּעַמֶּיךָ לֹא תַעֲמֹד עַל דַּם רֵעֶךָ אֲנִי ה' ".
12. **פסיקתא, פרשת קדושים:** "כל דבר המסור ללב נאמר בו אני ה' ".
13. **שו"ת יחווה דעת, ד' ס' (בגדרי לשון הרע לתועלת):** "והדברים מסורים ללב, אם כוונת המספר לחבירו רעה, הרי זה בכלל איסור לשון הרע, אבל אם כוונתו לטובה להזהיר את חבירו ולהצילו מפח יקוש, מצוה רבה היא ותבוא עליו ברכה. וכן פסק כיוצא בזה הגאון בעל חפץ חיים ...

וכן כשיודע על איזה בחור שיש לו מחלה פנימית, שרוצה להשתדך עם בחורה מסויימת, יש לו לגלות להוריה על מחלתו של זה, ובלבד שלא יגזים בסיפורו יותר ממה שידוע לו, ושיכוין רק לתועלת הענין ולסילוק הנזק מחבירו בלבד, ולא יתכוין להשמיץ את חבירו מתוך קנאה ושנאה שבלבו עליו".

**ה. לשון הרע להצלת עצמו**

1. **בבא בתרא, דף קס"ד:** "הדר חזא ביה רבי בבישות, א"ל: לאו אנא כתבתיה, ר' יהודה חייטא כתביה. א"ל: כלך מלשון הרע הזה".
2. **שו"ת מהר"ח אור זרוע, קמ"ב:** "אדם שחבל בחברו והלך זה והפסידו ממונו לפני גוים, בשעת זעמו ... אכן אם הקהל באו מחמת כן לידי עלילה ואפילו יחיד שבא מחמת כן לידי עלילה, שסבורין הגוים שהוא עשה זה המעשה וידוע להם בוודאי, שיהודי אחד עשה כן, אכן אינם יודעים מי עשהו ובאים להעליל על זה אתה עשית, מותר לו לומר לגוים, פלוני עשה ולא אני. ואפילו אם העושה לא נתכוין לרעה, אלא לדבר מצוה".
3. **קובץ שעורים בבא בתרא, תקצ"ה:** "אבל במקום שאין מאמינין לו שהוא לא עשה אלא א"כ יגיד שם אחר העושה, בזה חקר בס' חפץ חיים סוף הלכות לשה"ר ... וצריך לחלק מהא דתנן תרומות פ"ח יהרגו כולן ואל ימסרו להן נפש אחת מישראל".
4. **חפץ חיים, הלכות לשון הרע כלל י' ס"ק ל"א:** "ובהכי ניחא מה דאמרינן בערכין במעשה דרב הונא וחייא בר רב הווי יתבי קמיה דמושאל, אמר ליה: חזי מר דקא מצער לי ... לבתר דנפיק אמר ליה הכי והכי קא עביד, ועיין שם דהיה כוונת רב הונא לדחות הגנאי מעל עצמו בדבר אמת ולא לבזות לחייא בר רב, ולא היה יכול באופן אחר כי אם לגלות המעשה כאשר הוא. אך מאוד ומאוד יזהר שלא יחסרו בזה כל הפרטים, דאם לא כן בוודאי ייכשל על ידי ההיתר זה בעוון לשון הרע".
5. **הרב משה שטרנבוך, שו"ת תשובות והנהגות, א' תתל"ט:** "מלמד שאמר לתלמידיו לגלות לו דבר גנאי מי עשה אם מותר להם לספר לו? נראה שהמלמד צריך להקדים ולומר לתלמידיו שאיסור לשון הרע חמור מאד, אולם כשזהו לתועלת אין איסור לשון הרע, וכאן שזהו לטובת חינוך התלמיד, אין בזה חשש לשון הרע, אלא אדרבה כשם שיש איסור לספר רע על חבירו, כך יש חיוב להודיע לרב שיכול להוכיח לפעול ולעשות ולא נקרא לשון הרע כלל".
6. **הרב משה פיינשטיין, שו"ת אגרות משה, יורה דעה ב' ק"ג:** "ובדבר אם רשאי המלמד לומר לתלמידים שאם יודעין מי עשה את דבר הגנאי יודיע לו, הוא דבר מכוער לעשות כן דזה יגרום שיקילו בלשון הרע ... אם היה זה לכוונת תוכחה לשמה משום שעל ידי זה יענש וייטיבו דרכם היה שייך להתיר ... ואצלינו לא שייך להחשיב בכלל שהוא לשמה אף בגדולים וכ"ש שלא שייך זה בקטנים".
1. הסוגיה המרכזית בש"ס שעוסקת בענייני לשון הרע היא הסוגיה בערכין ט"ו-ט"ז. עם זאת, הביטוי "אבק לשון הרע", שמקורו בתוספתא במסכת עבודה זרה, מופיע בש"ס בבלי רק בסוגייתינו בבבא בתרא (ובסוגיה נוספת אחת בירושלמי בפאה). [↑](#footnote-ref-1)
2. ראה בהקדמת החפץ חיים, שההתבססות הנרחבת על דברי שערי תשובה נובעת מכך, שאף ששערי תשובה הוא חיבור מוסר, ולא חיבור הלכה, ניכר שרבינו יונה דיקדק בו היטב בהלכות, ולכל הערה או תוכחה יש מקור ברור בש"ס ובפוסקים. [↑](#footnote-ref-2)
3. תשובה זו של החתם סופר היא תשובה ייחודית מאוד, ובה כתב דברי שבח ועידוד לאחד מתלמידיו שנבחר למשרה רבנית, אבל חווה אתגרים וקשיים רבים בציר הבין-אישי. התשובה הזו היא מעניין פרשת השבוע, שכן בתוך דבריו שם המליץ החתם סופר: "וידעת את אשר מרגלא בפומי תמיד אין יעקב שלא יפגענו לבן ומעטי לבן שיפגעו בהם יעקב שמור זה כי הוא אמת ובחון הדברי' ותראם אמתיים ורצוני כי ברית כרותה כל ת"ח וצדיק המכונה יעקב יש לו מצירי' נגדו המכוני' לבן אמנם מעטים הם הרשעים האלו אשר ימצאו נגדם מי שהוא אחיהם ברמאו' כיעקב נגד לבן". והפליג ועסק בהרחבה רבה בעניין "והייתם נקיים מה' ומישראל", ויעויין שם. [↑](#footnote-ref-3)